钦定古今图书集成/明伦汇编/官常典/第617卷 > 曹琚
## 钦定古今图书集成/明伦汇编/官常典/第617卷 > 曹琚

按《广东通志》：“琚字仲玉，郴州桂阳人。弘治丙辰进士。
正德三年知广州，以教化为首务，作养生徒，性刚劲，
不为势利所动。时中官有奉命核帑者，势灼甚，或劝
折节，琚曰：‘拙祸犹浅，巧且深，吾宁拙无巧耳’。每事裁
抑之，中官不能堪，然亦畏沮，终不能加害。总督陈金
议征鸭埠以充军饷，檄琚规画之。琚约己便民，巡行”
七邑，核实务舒民害。尝得一木牌于番禺道中，视其
所书，则后山残民也，自言被诬为盗，乞招抚以延旦
夕，即其事上于总督，招之，得男妇数百人，后山盗遂
靖。广商例纳引钱，旧多自私琚，薄收之，贮其三于库
备赈济，馀以代公费。又罢农民例纳，曰：“是求仕而教
之贪也。”派料物解京者，旧为豪猾侵削不完，乃勾稽
加惩，且令州县择均徭之殷实者领焉，上下宜之。然
持法不挠，卒为当路所中，梧州府士民争送之。